b'\n_START_ARTICLE_\nOljna kadulja\n_START_SECTION_\nEtimologija\n_START_PARAGRAPH_\nBeseda \xc4\x8dija oziroma chia izhaja iz besede chian iz jezika nahuatl in pomeni\xc2\xa0\xc2\xbboljnat\xc2\xab.\n_START_SECTION_\nOpis\n_START_PARAGRAPH_\nOljna kadulja je enoletna zel, ki zraste v vi\xc5\xa1ino do enega metra, z listi, dolgimi 4\xe2\x80\x938 cm in \xc5\xa1irokimi 3\xe2\x80\x935 cm. Cvetovi so beli ali vijoli\xc4\x8dasti in zrastejo na vsakem steblu v ve\xc4\x8d grozdnatih socvetjih. Veliko rastlin, kultiviranih kot S. hispanica, je v bistvu S. lavandulifolia.\n_START_SECTION_\nSemena\n_START_PARAGRAPH_\nOljno kaduljo gojijo zaradi njenih semen, ki so bogata z ma\xc5\xa1\xc4\x8dobnimi kislinami omega-3; seme vsebuje 25\xe2\x80\x9330\xc2\xa0% olja, ki med drugim vsebuje \xce\xb1-linolensko kislino. Olje sestavlja okoli 55\xc2\xa0% ma\xc5\xa1\xc4\x8dobnih kislin omega-3, 18\xc2\xa0% ma\xc5\xa1\xc4\x8dobnih kislin omega-6, 6\xc2\xa0% ma\xc5\xa1\xc4\x8dobnih kislin omega-9 in 10\xc2\xa0% nasi\xc4\x8denih ma\xc5\xa1\xc4\x8dobnih kislin._NEWLINE_Semena so drobna, ovalne oblike s premerom okoli 1 mm. So belo-sivo-\xc4\x8drno-rjavo lisasta._NEWLINE_Tradicionalno jih u\xc5\xbeivajo v Mehiki in jugozahodnem delu Zdru\xc5\xbeenih dr\xc5\xbeav Amerike, v zadnjem \xc4\x8dasu pa so postala \xc5\xa1ir\xc5\xa1e poznana tudi v Evropi. Pridelujejo jo zlasti v Mehiki, Paragvaj, Boliviji, Argentini, Ekvadorju, Nikaragvi, Avstraliji in Gvatemali. Leta 2008 je bila najve\xc4\x8dja proizvajalka semen oljne kadulje Avstralija. Podobna rastlinska vrsta je Salvia columbariae, ki se uporablja na podobne na\xc4\x8dine, vendar je komercialno ne gojijo.'